钦定古今图书集成/明伦汇编/官常典/第615卷 > 郎基
## 钦定古今图书集成/明伦汇编/官常典/第615卷 > 郎基

按《北齐书循吏传》：“基字世业，中山人。身长八尺，美须
髯，汎涉坟典，尤长吏事。起家奉朝请，累迁海西镇将。
梁吴明彻率众攻围海西，基奖励兵民，固守百馀日，
军粮且罄，戎仗亦尽，乃至削木为箭，剪纸为羽。围解
还朝，仆射杨愔迎劳之曰：‘卿本文吏，遂有武略，削木
剪纸，皆无故事，班、墨之思，何以相过？后带颍川郡，积’”
年留滞，数日之中，剖判咸尽。而台报下，并允基所陈。
条纲既疏，狱讼清息，官民遐迩，皆相庆悦。基性清慎，
无所营求。曾语人云：“任官之所，木枕亦不须作，况重
于此事。”惟颇令写书。潘子义曾遗之书曰：“在官写书，
亦是风流罪过。”基答书曰：“观过知仁，斯亦可矣。”后卒
官，柩将还，远近将送，莫不攀辕悲哭。